Καμπ Νόου

Το Καμπ Νόου (καταλανικά: Camp Nou, προφέρεται: [kamˈnɔw]), επισήμως Spotify Camp Nou για λόγους χορηγίας, ενώ στα Aγγλικά αναφέρεται συχνά ως Nou Camp, είναι ένα από τα ιστορικότερα γήπεδα ποδοσφαίρου της Ευρώπης και έδρα της ποδοσφαιρικής ομάδας της Μπαρτσελόνα. Ιστορία Το στάδιο ονομάστηκε αρχικά Στάδιο της Μπαρτσελόνα (Estadi del FC Barcelona), ωστόσο σταδιακά υιοθετήθηκε από το κοινό η ονομασία Camp Nou, η οποία στα καταλανικά σημαίνει "καινούργιο γήπεδο". Η ονομασία αυτή επικράτησε καθώς από τις 24 Σεπτεμβρίου 1957 η εγκατάσταση αντικατέστησε το παλαιό γήπεδο Λες Κορτς (Camp de les Corts), το οποίο, παρά τη χωρητικότητα των 60.000 θέσεων, δεν διέθετε πλέον επαρκή χώρο για τις αυξανόμενες ανάγκες των οπαδών του συλλόγου. Από την αγωνιστική περίοδο 2000–01, το γήπεδο μετονομάστηκε και επισήμως σε Καμπ Νόου, έπειτα από ψηφοφορία των 29.102 μελών της ομάδας, όπου το 68,25% ενέκρινε την αλλαγή. Στο πλαίσιο εμπορικής συμφωνίας με την Spotify που ξεκίνησε το 2022, το στάδιο φέρει πλέον την επίσημη ονομασία Spotify Camp Nou, ενώ στη διεθνή βιβλιογραφία αναφέρεται συχνά και ως Nou Camp. Η χωρητικότητα του σταδίου παρουσίασε αυξομειώσεις ανά τις δεκαετίες. Το 1982, με αφορμή τη διεξαγωγή του Μουντιάλ στην Ισπανία, επεκτάθηκε φτάνοντας τις 115.000 θέσεις. Ωστόσο, το 1998, η εφαρμογή των κανονισμών της UEFA που επέβαλαν την ύπαρξη καθισμάτων για όλους τους θεατές, μείωσε τη χωρητικότητα στις 99.354 θέσεις, καθιστώντας το παρ' όλα αυτά το μεγαλύτερο ποδοσφαιρικό στάδιο στην Ευρώπη και ένα από τα μεγαλύτερα παγκοσμίως. Η ριζική ανακαίνιση του σταδίου, στο πλαίσιο του ευρύτερου έργου ανάπλασης Εσπάι Μπάρσα (Espai Barça), ξεκίνησε αμέσως μετά το τέλος της περιόδου 2022–2023. Κατά τη διάρκεια των εργασιών, ο σύλλογος προχώρησε σε σημαντικές δομικές αλλαγές, συμπεριλαμβανομένης της εγκατάστασης υβριδικού χλοοτάπητα τελευταίας τεχνολογίας, αποτελούμενου από 5% συνθετικές ίνες και 95% φυσικό χόρτο. Παρόλο που η οριστική ολοκλήρωση όλων των εργασιών και η τοποθέτηση του νέου στεγάστρου έχουν προγραμματιστεί για το 2027, το στάδιο επαναλειτούργησε τον Νοέμβριο του 2025 με προσωρινά μειωμένη χωρητικότητα περίπου 60.000 θέσεων, χρησιμοποιώντας τα δύο πρώτα διαζώματα. Με την πλήρη παράδοση του έργου, η χωρητικότητα θα ανέλθει στις 105.000 θέσεις, θα διατηρήσει τη θέση του ως το μεγαλύτερο στάδιο από άποψη χωρητικότητας θεατών στην Ισπανία και την Ευρώπη, καθώς και ως το δεύτερο μεγαλύτερο ποδοσφαιρικό στάδιο στον κόσμο, ενώ παράλληλα θα καταστεί το πέμπτο μεγαλύτερο στάδιο γενικής χρήσης παγκοσμίως. Στον περιβάλλοντα χώρο του συγκροτήματος βρίσκονται το Μουσείο της Μπαρτσελόνα και το κλειστό γήπεδο μπάσκετ Παλάου Μπλαουγκράνα. Σημειώνεται ότι το παλαιό Μίνι Στάδιο, χωρητικότητας 20.000 θεατών, κατεδαφίστηκε το 2019 για να δώσει τη θέση του στις εγκαταστάσεις του Νέου Παλάου Μπλαουγκράνα, ενώ οι αγώνες των ακαδημιών διεξάγονται πλέον στο Στάδιο Γιόχαν Κρόιφ. Η πρόσβαση στο στάδιο πραγματοποιείται μέσω του μετρό της Βαρκελώνης, καθώς και από το δίκτυο τραμ Τραμπάις, με τους πλησιέστερους σταθμούς να είναι οι Κολλμπλάνκ και Λεωφόρος της Χιλής Κοινωνική σημασία Αν η Μπαρτσελόνα θεωρείται κάτι περισσότερο από μια ομάδα ("més que un club"), το Camp Nou είναι κάτι περισσότερο από ένα γήπεδο ("més que un estadi"). Σε μια εποχή όπου η Guardia Civil –το ένοπλο τμήμα της ισπανικής αστυνομίας που ήταν υπεύθυνο για τη διατήρηση της τάξης– μπορούσε να τιμωρήσει οποιονδήποτε μιλούσε Καταλανικά, ο χώρος αυτός αποτελούσε το μόνο μέρος όπου μπορούσε να ακουστεί η τοπική γλώσσα, χωρίς το φόβο της σύλληψης. Ο διάδοχος του Καμπ ντε Λες Κορτς μετατράπηκε σύντομα σε κυψέλη αντικαθεστωτικής δράσης. Η υποστήριξη των γηπεδούχων στο λαμπερό "νέο πεδίο" τους –που παρεμπιπτόντως γιόρτασε δύο πρωταθλήματα στις τρεις πρώτες περιόδους λειτουργίας του– ήταν η πιο κοινή έκφραση διαμαρτυρίας ενάντια στη δικτατορία. Εικόνες Παραπομπές Εξωτερικοί σύνδεσμοι Καλογεράκης, Σταύρος. «Ένα γήπεδο, μια ιστορία…», άρθρο στον ιστότοπο του NovaΣΠΟΡ FM, 24 Σεπτεμβρίου 2011.